Quandiu miser homo incolumis in hac vita superest semper præoculis debet habere omnipotentis Dei discussionem judicii et pro remedio animæ suæ debet attentius invigilare atque de rebus suis ecclesiæ Dei ejusque fidelibus secundum suam possibilitatem conferre ut in æterna vita mercedem sine fine mansuram possit percipere. Quapropter ego Gausbertus, miles, in Dei nomine, considerans gravedinem peccatorum meorum Dominique credens promissioni dicentis: «Date eleemosinam et ecce omnia munda erunt vobis», et illud: «Sicut aqua extinguit ignem, ita eleemosina extinguit peccatum», plurimisque credens sacræ adhortationibus Scripturæ, trado et humili mente concedo habendum et possidendum in perpetuo, cum consensu domini mei Rodulfi, comitis, ex cujus beneficio habere videor, ecclesiæ in honorem sanctæ Dei genitricis et perpetuæ virginis Mariæ sanctique Petri apostolorum principis et egregii confessoris Christi Benedicti Floriacensis, corpore ibidem nobiliter quiescentis, necnon sanctæ congregationi monachorum ibidem Deo famulantium, cui reverendus abbas Hugo gratia Dei præesse videtur, ecclesiam consecratam in honorem sanctæ Virginis Mariæ, genitricis Dei, super fluvium Lupæ, in pago Wastinensi, Kadelatam nomine, cum adjacentibus sibi quæ mei sunt juris, videlicet totum burgum in atrio ejusdem ecclesiæ constructum et silvam ad ædificium domorum vel officinarum seu ad ea quæ necessaria fuerint in usibus monachorum vel suorum hominum inibi degentium, et terram ad unam carrucam, cum octo et eo amplius arpentis pratorum, et omnem piscationem aquæ, quæ contigua est ecclesiæ supradictæ, cum tribus molendinis. Ea nimirum de causa hæc omnia jam dicta Deo omnipotenti et sanctis ejus supradictis libenti animo contuli ut Deus et sancti ejus iniquitatibus meis propitientur et ut animæ meæ et prædecessorum meorum, patris mei videlicet Hatonis necnon meæ genitricis nomine Erdeburgis, quin etiam successorum meorum, filiorum meorum et filiarum, prosit in remissionem peccatorum quam unicuique retribuet prout gessit qui vivit et regnat per cuncta sæcula. Ut vero hæc carta firma et inconvulsa permaneat, roborandam obtuli domno Philippo regi et domno Balduino, comiti, cujus solerti cura et diligenti providentia regni procuratur monarchia, quorum etiam jussu procerum suorum et episcoporum nomina annotavimus infra. Philippus (Monogramma) gratia Dei Francorum rex. S. Anna regina. S. Mainardi, archiepiscopi Senonensis. † Gaubertus, cujus beneficium est. S. Rainaldi Pagani, fratris ejus. S. Witdonis, fratris eorum. S. Balduinus comes. Rodulfus comes, cujus beneficium est. S. Hatonis, filii Joscelini, quem supra nominavi. S. Gausfredi, episcopi Parisiacensis ecclesiæ. [S.] Gelduini, Josbertus, Ayron, Seguini, Guhs, † Stephanus, Rainaldus, filii ejus, et filia Lætvis. S. Adherici, episcopi Aurelianensis ecclesiæ. S. Widonis, episcopi Ambianensis ecclesiæ. S. Hugonis, Nivernensis ecclesiæ episcopi, S. Gauscelini, castri Chalenaci. S. Rodulfi dapiferi regis. [S.] Watbertuni. S. Walerandi, camerarii. S. Engenulfi, buticularii. S. Engelranni, custodis regis. S. Balduini, cancellarii regis. Actum publice Aurelianis, VII kalendas februarii, anno ab incarnatione Domini MLXV, anno quinto Philippi regis.